# Femení dels substantius

# 1. Mots acabats en consonant

*a*) Com a norma general, els substantius acabats en consonant formen el femení afegint una **-a** al masculí corresponent:

> acadèmic > acadèmic**a**  
> promés > promes**a**  
> botiguer > botiguer**a**  
> company > company**a**

*b*) En el cas, però, de substantius acabats en **-t**, **-c**, **-p** i **-f**, canvien estes consonants per **-d**, **-g**, **-b** i **-v**, respectivament, i afigen una **-a** a la forma de masculí:

> nebo**t** > nebo**da**  
> ami**c** > ami**ga**  
> llo**p** > llo**ba**  
> ser**f** > ser**va**

*c*) Alguns substantius acabats en **-s** doblen esta consonant i hi afigen una **-a** per a formar el femení:

> capatà**s** > capata**ssa**  
> mestí**s** > mesti**ssa**  
> go**s** > go**ssa**  
> ru**s** > ru**ssa**

*d*) Uns pocs substantius acabats en **-l** dupliquen esta consonant i hi afigen una **-a** per a formar el femení:

> Cami**l** > Cami**l·la**  
> ga**l** > ga**l·la**  
> Marce**l** > Marce**l·la**  
> pupi**l** > pupi**l·la**

*e*) Els acabats en **-òleg** fan el femení en **-òloga**:

> antrop**òleg** > antrop**òloga**  
> arque**òleg** > arque**òloga**  
> bi**òleg** > bi**òloga**  
> fil**òleg** > fil**òloga**

*f*) Hi ha també una sèrie de mots que són invariables, de manera que mantenen la mateixa forma per al masculí i per al femení:

> el cap / la cap  
> el conferenciant / la conferenciant  
> el fiscal / la fiscal  
> el gerent / la gerent

# 2. Mots acabats en vocal

*a*) Els substantius que acaben en vocal tònica hi afigen la terminació **-na** per a formar el femení:

> campi**ó** > campi**ona**  
> cos**í** > cos**ina**  
> guardi**à** > guardi**ana**  
> xil**é** > xil**ena**

EXCEPCIONS: El mot *hindú,* però, és invariable.   
REMARCA: També formen el femení amb la terminació **-na,** tot i no acabar en vocal tònica, els mots *rei, rei**na***; *orfe, òrfe**na**.*

*b*) Els mots acabats en **-i** o **-u** àtones precedides de consonant formen el femení afegint una **-a** a la forma de masculí:

> funcionar**i** > funcionàr**ia**  
> propietar**i** > propietàr**ia**  
> individ**u** > indivídu**a**  
> vid**u** > vídu**a**

*c*) Els mots que en masculí acaben en **-e** o **-o** àtones formen el femení canviant estes vocals per una **-a**:

> alumn**e** > alumn**a**  
> deixebl**e** > deixebl**a**  
> ministr**e** > ministr**a**  
> pediatr**e** > pediatr**a**  
> curander**o** > curander**a**  
> monj**o** > monj**a**  
> mor**o** > mor**a**  
> viud**o** > viud**a**

*d*) Els mots acabats en **-i** semivocàlica formen el femení afegint una **-a** a la forma de masculí:

> mala**i** > mala**ia**  
> no**i** > no**ia**

EXCEPCIONS: *re**i,** re**ina;** hero**i,** hero**ïna.***

*e*) Els acabats en **-au** formen el femení canviant esta terminació per **-ava**:

> escandin**au** > escandin**ava**  
> escl**au** > escl**ava**  
> esl**au** > esl**ava**  
> mold**au** > mold**ava**

*f*) Els acabats en **-eu** fan el femení canviant esta terminació per **-ea**:

> arame**u** > aram**ea**  
> europ**eu** > europ**ea**  
> galil**eu** > **galilea**  
> pigm**eu** > pigm**ea**

EXCEPCIONS: Hi ha alguns mots que, a més, també poden canviar la **-u** final per **-va**: *her**eu**, her**ev**a; rom**eu,** rom**eva**.*

*g*) Els substantius que acaben en **-iu** (sense que esta terminació tinga valor de sufix diminutiu) fan el femení en **-iva**:

> administrat**iu** > administrat**iva**  
> capt**iu** > capt**iva**  
> execut**iu** > execut**iva**  
> fugit**iu** > fugit**iva**

*h*) En certs casos especials, el femení es forma amb sufixos específics, com ara **-essa**, **-ina** o **-iu**:

> diaca > diacon**essa**  
> poeta > poet**essa**  
> duc > duqu**essa**  
> alcalde > alcald**essa**  
> batle > batl**essa**  
> comte > comt**essa**  
> diable > diabl**essa**  
> hoste > host**essa**  
> jutge > jutg**essa**  
> metge > metg**essa**  
> sastre > sastr**essa**  
> tigre > tigr**essa**  
> baró > baron**essa**  
> vampir > vampir**essa**  
> abat > abad**essa**  
> sacerdot > sacerdot**essa**  
> déu > de**essa**  
> ballarí > ballar**ina**  
> gall > gall**ina**  
> heroi > hero**ïna**  
> tsar > tsar**ina**  
> actor > actr**iu**  
> ambaixador > ambaixadr**iu**  
> emperador > emperadr**iu**  
> institutor > institutr**iu**

*i*) Un grup de substantius masculins es formen a partir dels femenins corresponents substituint la **-a** final pel sufix **-ot**:

> abella > abell**ot**  
> bruixa > bruix**ot**  
> cabra > cabr**ot**  
> merla merl**ot**

*j*) Alguns substantius femenins tenen un radical completament diferent del masculí corresponent:

> ase / somera  
> cavall / egua  
> gendre / nora  
> home / dona  
> marit / muller  
> oncle / tia  
> pare / mare  
> porc / truja

*k*) Hi ha un nombre reduït de noms d’animals que s’usen en un sol gènere i, si se’n vol distingir el sexe, cal afegir-hi els mots mascle o femella:

> el rossinyol mascle / el rossinyol femella  
> la cadernera mascle / la cadernera femella

*l*) Els mots acabats en les terminacions **-aire**, **-ista** i **-cida** són invariables:

> el bolet**aire** / la bolet**aire**  
> el capt**aire** / la capt**aire**  
> el colomb**aire** / la colomb**aire**  
> el drap**aire** / la drap**aire**  
> un accion**ista** / una accion**ista**  
> el bany**ista** / la bany**ista**  
> l’human**ista** / la human**ista**  
> el frati**cida** / la fratic**ida**  
> un homi**cida** / una homic**ida**  
> el parri**cida** / la parric**ida**  
> el suïc**ida** / la suïc**ida**

OBSERVACIÓ: Els substantius amb el sufix **-ista** poden adoptar la variació flexional **-iste**/**-ista** (p. ex.: *taxiste taxista*) per al masculí i el femení respectivament, tot i que en els registres formals se sol mantindre el sufix culte **-ista** invariable (*taxista*).

*m*) També són invariables els substantius provinents d’adjectius d’una sola terminació:

> el belga / la belga  
> el jove / la jove  
> el noble / la noble  
> el salvatge / la salvatge

# 3. Mots de doble gènere

Hi ha algunes paraules que admeten tant el masculí com el femení: *un* (o *una) aglà, , el* (o *la) boual, el* (o *la) boval, el* (o *la) bricbarca, el* (o *la) crin, un* (o *una) esfinx, un* (o *una) llama* (‘mamífer andí’), *el* (o *la) serpent, els* (o *les) idus, la* (o *el) mar, la* (o *el) sarment.*

Alguns mots acabats en **-or** són femenins: *la calor, la suor, l’amargor...*